Vermeende vee-bedrieër sê hy was die slagoffer | Netwerk24
Deur Alzane Narrain 29 Maart 2019 19:54
In 'n verrassende wending in die bedrogverhoor van 'n vee-agent wat daarvan aangekla word dat hy boere uit meer as R8 miljoen bedrieg het, wil hy nou strafregtelike klagte teen dié boere indien.
Scott Brown Vrydag in die getuiebank van die Vrystaatse hooggeregshof. Foto: ALZANE NARRAIN
Scott Brown (41) van Bloemfontein het Vrydag in die Vrystaatse hooggeregshof in kruisondervraging getuig dat hy die slagoffer in die hele bedrogspul is en dat hy dit nou oorweeg om stappe teen van die klaers te doen.
"Ek het geweet hulle bedrieg my, maar kon dit nie bewys nie. Ek het gedink hoe harder en langer ek werk, hoe gouer sou ek uit die skuld kom."
Brown, sy vrou, Zelda Maddocks (40), en haar beslote korporasie, Zelchem Trading, ontken voor regter Sharon Chesiwe dat hulle boere in die distrikte Bloemfontein, Bultfontein en Dewetsdorp tussen Oktober 2015 en Augustus 2016 uit meer as R8,6 miljoen bedrieg het.
Brown het Vrydag rooi in die gesig geword en heftig ontken dat hy 'n bedrieër is.
"As ek 'n blatante bedrieër was wat geld wou steel, kon ek baie meer as net R8 miljoen gesteel het," het hy ontstoke gesê.
Hy sê sy onkunde oor die vleisbedryf en dat hy beheer oor alles verloor het, is die rede hoekom hy nou in die hof beland het. "Ek het net op 'n eerlike manier probeer om besigheid te doen. Ek was nie bewus van die wette nie. Ek het nie geweet hoe dit werk nie."
Hy het heftig ontken dat sy vrou deel van die bedrywighede was. "Ons het besluit sy gaan huisvrou speel en dat ek die besigheid gaan bestuur. Die besigheid was net in haar naam. Sy het van niks geweet nie."